Peng Suaj elmondta, hogy biztonságban van és jól érzi magát, a beszélgetésben részt vett a NOB elnöke és a Sportolói Bizottság elnöke is.
**30 perces videó konferencián vett részt az eltűntnek hitt kínai teniszezőnő. Peng Suaj elmondta, hogy biztonságban van és jól érzi magát. **
A beszélgetésben részt vett Thomas Bach, a Nemzetközi Olimpiai Bizottság elnöke, Emma Kristiina Terho a NOB Sportolói Bizottságának elnöke, és Li Lingwei a Nemzetközi Olimpiai Bizottság kínai tagja.
Erről számolt be a szervezet a közösségi média felületén.
Korábban egy videót tett közzé a kínai állami média az eltűnt teniszcsillagról, Peng Shuairól. A felvételt Hu Xijin , a Global Times állami újság főszerkesztője tette közzé vasárnap. A twitteren, ami Kínában hivatalosan be van tiltva, azt írta a felvételek mellé, hogy Peng Suaj megjelent egy ifjúsági teniszbajnokság döntőjén vasárnap Pekingben. A Női Teniszszövetség WTA elutasította a felvételeket. Steve Simon a WTA elnöke azt mondta, hogy jó látni őt, de továbbra sem világos, hogy önszántából, vagy kényszer alatt cselekszik.
Szombaton egy újabb videó is nyilvánosságra került, ezen a teniszező nő látható egy pekingi étteremben.
A 35 éves kétszeres Grand Slam – győztes kínai teniszezőnő november 2-án tűnt el, miután Kína legnépszerűbb mikroblog weboldalán, a Weibón arról számolt be, hogy a volt kínai miniszterelnök-helyettes, a most 75 éves Csang Kao-li évekig szexuálisan bántalmazta őt. A bejegyzést szinte azonnal törölték.